Приложение № 23

**Към ПАФОП**

ПРАВИЛА

ЗА РАБОТА НА НЕЗАВИСИМИТЕ ЕКСПЕРТИ ПРИ ИЗВЪРШВАНЕ НА ТЕХНИЧЕСКИ МОНИТОРИНГ НА ПРОЕКТИТЕ В ИЗПЪЛНЕНИЕ ПО НАЦИОНАЛНИЯ ИНОВАЦИОНЕН ФОНД

1. ОБЩИ ПОЛОЖЕНИЯ

Чл. 1. (1) Настоящите правила уреждат работата на независимите експерти, включени в списъка с независими експерти, утвърден от министъра на иновациите и растежа, съобразно тяхната професионална квалификация и в съответствие с тематиката на проектните предложения и в рамките на съответната тематична област, на които е възложено извършване на технически мониторинг на проекти, финансирани от конкурсна сесия на Националния иновационен фонд (Фонда).

**(2)** Независимите експерти се разпределят за извършване на технически мониторинг на проектите от директора на дирекция „Програмни дейности“ на случаен принцип, чрез жребий (или друг обективен метод).

**Чл. 2.**  За всеки проект се избира един независим експерт титуляр и двама резервни независими експерти. Извършването на технически мониторинг на проект може да бъде възложен на независим резервен експерт при невъзможност/изричен писмен отказ на титуляра да извърши задачите по мониторинг на разпределения му проект или в случай на необходимост от допълнителен/и експерти съобразно „Процедурата за административно и финансово отчитане на проекти“ по Националния иновационен фонд.

Чл. 3. Независим експерт, който е част от персонала по проект, участващ в дадена конкурсна сесия, няма право да извършва мониторинг на съответния проект в същата конкурсна сесия.

Чл. 4. Независим експерт, участвал в техническа оценка на проект, няма право да извършва мониторинг на същия проект, освен в случаите на доказана изчерпаемост на експерти с експертиза от съответната област.

Чл. 5. Управителят на Националния иновационен фонд (Фонда), утвърждава със своя заповед списъка с избраните независими експерти по чл. 1, в т.ч. и резервните членове, за извършване на технически мониторинг на всеки конкретен проект.

**Чл. 6.** Когато разпределен за извършване на мониторинг независим експерт не може да изпълни възложената му работа, независимо по какви причини, е длъжен да уведоми за това Фонда чрез Системата за управление на националните инвестиции (СУНИ)/Информационната система за управление и наблюдение на средствата от ЕС (ИСУН) или по електронна поща в срок от 2 (два) работни дни, считано от деня на възлагането. В този случай мониторингът се възлага на независим експерт от определените експерти по чл. 2, за което същият се уведомява.

Чл. 7. (1) Дейностите по извършване на технически мониторинг на всеки отделен проект по съответната сесия на Националния иновационен фонд, се осъществяват въз основа на сключен договор между управителя на Фонда и независимия експерт.

(2) Договорът по ал. 1 подробно регламентира правата, задълженията, срок на изпълнение и предаване на възложената работа, както и възнаграждението за извършената работа, в размери, определени със заповед на министъра на иновациите и растежа.

Чл. 8. (1) Независим експерт, който участва в мониторинга на проект, финансиран от Фонда, няма право да използва и разпространява независимо по какъв начин идеи и информация , станали му известни във връзка и по повод на извършената работа, предмет на възлагането и на договора за финансиране, чиито технически мониторинг е извършил. Забраната се отнася за всеки един проект, независимо дали е с обозначение, че съдържа конфиденциална информация или не;

**(2)** Независим експерт, който е част от персонала по проект от дадена конкурсна сесия, или е участвал в неговото разработване, независимо дали е одобрен за финансиране или не, няма право да извършва мониторинг на проекти в същата конкурсна сесия.

Чл. 9. С подписване на договор, всеки независими експерт подава декларация за конфиденциалност и декларация за отсъствие на конфликт на интереси, с които декларира липсата на горепосочените ограничения.

Чл. 10. Независимият експерт се задължава във всеки момент от работата си, при настъпване на промяна в декларираните обстоятелства в подадените от него декларации, незабавно да уведоми за това Фонда и да се оттегли от възложената му работа.

Чл. 11. (1) За по-голяма оперативност при комуникацията с Фонда за изпълнение на дейностите по договора, независимите експерти могат да посочат в договора си своята електронна поща. По електронната поща експертите може да уведомяват Фонда относно възможността за приемането на възложени дейности по договора, включително да изпращат становищата си по чл. 17 от настоящите Правила.

(2) Проектните координатори/финансовите координатори от дирекция „Програмни дейности“ могат да изпращат по електронна поща запитвания относно възлагането на дейностите по чл. 17 от настоящите Правила.

(3) При постъпване на технически отчет за отчетен период/краен резултат, разпределеният проектен координатор предава отчета по електронен път чрез СУНИ/ИСУН на независимия експерт.

(4) Независимият експерт, след като извърши мониторинг на представения от бенефициера технически отчет, предава изготвените и подписани от него документи по чл. 16 по електронен път чрез СУНИ/ИСУН.

(5) Комуникацията между посочените по-горе участници, независимо как е осъществявана - по електронна поща или чрез СУНИ/ИСУН има еднаква обвързваща и доказателствена сила.

1. ДЕЙНОСТИ НА НЕЗАВИСИМИТЕ ЕКСПЕРТИ

Чл. 12. (1) Независимите експерти извършват технически мониторинг на представените от бенефициерите технически отчети за всеки приключил отчетен период от изпълнението на разпределения им проект и на техническия отчет за краен резултат.

1. При изпълнение на възложената им работа, независимите експерти се задължават подробно да се запознаят с договора за финансиране на проекта включително с всички извършени промени в него (едностранни от бенефициера, с анекс или след решение на управителя на Фонда, с приложенията към него “Форма за научноизследователски развоен проект“ и Приложение № 1 - бюджет), технически отчет за съответния отчетен период/краен резултат и необходимите извлечения от финансовия отчет за съответния отчетен период.
2. При извършване на технически мониторинг за отчетен период, независимите експерти проверяват задължително:

а) Изпълнени ли са планираните фази, задачи и дейности съобразно заложения времеви график;

б) Постигнати ли са планираните индикатори за съответния отчетен период;

в) Правилно ли са отчетени човешките, материалните и финансовите ресурси, планирани в бюджета на проекта;

г) Постигнати ли са поставените цели към момента на приключване на съответния отчетен период.

Чл. 13. (1) Независимите експерти правят експертна оценка на техническото изпълнение на проекта за съответния отчетен период, включваща подробен коментар на изпълнението по чл. 12, ал. 3, б. „а" - „г", с мотиви за всяка една поотделно.

(2) Независимите експерти правят и подробен коментар с мотиви по въпроси, специфични за конкретния проект.

Чл. 14. (1) Независимият експерт следва да извърши мониторинг от разстояние, относно изпълнението на отчетния период, в срокове, посочени в договора. При изпълнение на проект съвместно с партньор/и, мониторинг от разстояние се извършва на всички участници - координатор и партньор/ри.

(2) При извършване на технически мониторинг за краен резултат, независимите експерти проверяват задължително:

а) Изпълнението на целия проект по отделни фази, дейности и задачи;

б) Постигнати ли са планираните цели от изпълнение на проекта;

в) Какъв е конкретният резултат от изпълнение на проекта;

г) Какво е технологичното ниво на готовност (TRL) на крайния резултат от изпълнение на проекта.

Чл. 15. (1) Независимите експерти се задължават да проверяват и съответно да изискват от бенефициерите/координаторите техническите отчети за изпълнение на отделните отчетни периоди, както и техническия отчет за краен резултат да съдържат подробно описание на изпълнените дейности в отчетния период по фази, задачи и дейности, в случай че такива не са представени.

1. В зависимост от поставените цели в проекта и изпълнените дейности във фазите, задачите и дейностите и постигнатите резултати, независимите експерти се задължават да проверяват и съответно при липса да изискват техническите отчети за отделните отчетни периоди да съдържат и следните данни и информация:

а) Техническо задание за изпълняване на продукта, технологиите, услугите, прототипа на апаратурата и др., съответстващо на поставените цели при разработване на проекта;

б) Подробно техническо описание на разработения продукт, технология, услуга, прототип на апаратурата и др., цел за разработване в проекта;

в) Протоколи от измерване и проверка на функционалността и съответствие с техническото задание на разработения продукт, технология, услуга, прототип на апаратурата и др. (протоколът може да е изготвен в лаборатория на координатора, партньора или от сертифицирана лаборатория);

г) В процеса на мониторинг, при изпълнение на отделните отчетни периоди на проекта, пред независимия експерт, извършващ технически мониторинг, бенефициерът (координатор и партньор/и) трябва да демонстрира резултатите от разработката и постигането на целите на проекта. Същите следва да се опишат в заключението на независимия експерт.

1. ДОКУМЕНТИ, ИЗГОТВЯНИ ОТ НЕЗАВИСИМИТЕ ЕКСПЕРТИ ЗА РЕЗУЛТАТИТЕ ОТ ИЗВЪРШЕНИЯ ТЕХНИЧЕСКИ МОНИТОРИНГ

Чл. 16. (1) Независимият експерт изготвя Заключение за извършен технически мониторинг на отчетен период, което задължително съдържа:

1. Експертна оценка по техническото изпълнение на проекта за отчетния период.
2. Становище за съответствие на извършените разходи за труд с планираните дейности съобразно времевия график.
3. Становище за количественото и качествено съответствие на закупените с планираните инструменти/оборудване и материали/ консумативи за отчетния период.
4. Еднозначно и мотивирано становище, с което: приема, частично приема или не приема резултатите от извършените дейности през отчитания период на проекта, разпределени по фази, дейности и задачи.
5. Оценка на резултата от извършения технически мониторинг:

а) Одобрява изцяло представения технически отчет по отношение на постигнатите резултати;

б) Одобрява частично представения технически отчет по отношение на постигнатите резултати, като дава задължително препоръки за постигане на крайния резултат на отчетния период и указва срок, в който бенефициерът трябва да ги изпълни;

в) Не одобрява представения технически отчет по отношение на постигнатите резултати.

1. Заключение за извършен технически мониторинг за краен резултат, с което определя резултата по един от посочените начини:

а) Постигнат е крайният резултат по проекта;

б) Постигнат е резултат, който не съвпада с декларирания краен резултат, но е съизмерим с него;

в) Не е постигнат декларираният краен резултат по проекта, но бенефициерът /координаторът и партньорът/рите/ е изпълнил всички дейности, в съответствие с проектното предложение на бенефициера;

г) Не е постигнат декларираният краен резултат по проекта, поради неизпълнение на всички или някои дейности, в съответствие с проектното предложение на бенефициера /координаторът и партньорът/ри те/.

1. При предаване и приемане на техническия отчет и изготвените документи за отчетен период или краен резултат се съставят и подписват приемателно-предавателни протоколи. По образец Приложение № 6А и 6Б.

Чл. 17. (1) По време на изпълнение на възложения му проект, в рамките на сключения договор, независимият експерт следва да дава становища, относно:

а) Смяна или отпадане на Партньор по проект;

б) Промяна във „Форма за научноизследователски развоен проект“ към договора;

в) Промяна в Приложение № 1 (бюджет) към договора;

г) Предсрочно изпълнение на проекта;

г) Спиране изпълнението на проекта за срок не по-дълъг от 6 месеца;

д) Отчетени разходи с финансовия отчет за отчетния период;

е) Естеството на дейностите по проекта, сходството и обвързаността им с други дейности, във връзка с извършваната от Фонда проверка за наличие/липса на двойно финансиране;

ж) Други, поискани становища, свързани с изпълнението на проекта.

(2) При изготвяне на становище, независимите експерти имат право да получат искането на бенефициера, включително преписката по подадената молба, представени разяснения от бенефициера и изготвени справки от експертите на Фонда.

ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Настоящите Правила за работа на независимите експерти, при извършване на технически мониторинг на проектите в изпълнение по Националния иновационен фонд, са изготвени на основание Актуализирани Правила за управление на средствата на Националния иновационен фонд и представляват приложение към Процедурата за административно и финансово отчитане на проекти по Националния иновационен фонд.